 NA SAMMY WAWERU  NAIBU wa Rais Rigathi Gachagua ameeleza kushangazwa kwake na wanaokosoa maamuzi yake kufikia Rais mstaafu Uhuru Kenyatta, kwa minajili ya utangamano.  Bw Gachagua amesema hatua hiyo imetokana na wito wa jamii ya Mlima Kenya, wakiwemo viongozi wa kidini na wafanyabiashara kumtaka aiunganishe. “Wamenieleza; Kwa sababu wewe ndiye kiongozi mkuu zaidi serikalini kutoka Mlima Kenya, uongoze kuunganisha jamii yetu. Tunataka umoja na utangamano,” akasema Bw Gachagua mnamo Jumamosi, Oktoba 7, 2023 akizungumza katika eneo la Tigania, Meru. Naibu Rais alikuwa akirejelea kauli yake ya Ijumaa kufikia Rais mstaafu Uhuru Kenyatta, ambaye wamekuwa wakitofautiana pakubwa kisiasa. Gachagua amekuwa akilalamikia kuhujumiwa na hata kudhulumiwa na serikali ya Kenyatta. Isitoshe, amekuwa akimsuta kwa kusambaratisha uchumi wa Kenya, wakati yeye na Dkt William Ruto Septemba 2022 walipoapishwa kuhudumu kama Rais na Naibu Rais, mtawalia, Gachagua akidai walirithi serikali iliyofilisika. Tofauti za Bw Gachagua, hata hivyo, zimeonekana kuchukua mkondo tofauti akiahidi kumtafuta Bw Kenyatta. Aidha, hatua hiyo imefasiriwa kama mbinu ya kusaka Handisheki ya maridhiano kati yake na Rais huyo wa Nne wa Kenya. “Ninashangaa tunaposema tunataka kuungana kama jamii, wakosoaji wetu wanajaza udaku na uvumi potovu kwenye vyombo vya habari…Sitakoma kuunganisha jamii yetu, ya Mlima Kenya. Ni jukumu nililopewa na wenyeji waliotupigia kura,” Naibu Rais akasema. “Majuzi, jamii ya Magharibi mwa Kenya ikiongozwa na viongozi wake ilijumuika kuleta watu wake pamoja. Kwa nini Mlima Kenya inapotangaza kuungana inakuwa hoja kubwa?” Gachagua akahoji. Kulingana na Gachagua, uamuzi wake kumsaka Bw Kenyatta na viongozi na wanasiasa wengine walioko upinzani unalenga kuishirikisha jamii ya Mlima Kenya kwenye serikali ya Rais Ruto kupata minofu. Naibu Rais hata hivyo amekuwa akikoselewa kwa kuegemea siasa za maeneo badala ya za kitaifa ikizingatiwa kuwa yeye ndiye kiongozi wa pili mashuhuri na mkuu nchini. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  